**A COLOSSAL WEEKEND 2017**  
*VEGA og COLOSSAL er nu klar med det første hold navne til A Colossal Weekend 2017. Sidste års weekend, som for øvrigt var totalt udsolgt, talte bl.a. navne som Cult of Luna, Russian Circles, This Will Destroy You og Pelican. I sidste uge kunne vi løfte sløret for en af den kommende udgaves hovednavne* ***DEAFHEAVEN****, som nu får følge af en række stærke navne inden for de mere mørke afkroge af metal- og rockgenren*.   
  
**Svensk storladenhed rammer VEGA**  
Svenske **Anna Von Hausswolff** leverede i sommers et af de absolutte højdepunkter på årets Roskilde Festival, da hun indtog et stopfyldt Gloria med hendes overmenneskelige og hypnotiserende vokaler, svævende orgelflader og klassiske postrock-cresendoer. Det er en stor ære at have hende på programmet for A Colossal Weekend 2017.   
  
**Tidligere Isis-frontmand i spidsen for amerikansk sludge-supergruppe**  
Er man til sludge og post-metal, må en hybrid mellem Isis, Old Man Gloom, Russian Circles, Botch og These Arms Are Snakes, være den ultimative våde drøm. Ikke desto mindre er **SUMAC** netop dette, og der er garanteret tung og mørk forsamling, når Aaron Turner (Ex-Isis), Nick Yacyshyn (Botch, These Arms Are Snakes) og Brian Cook (Russian Circles) rammer VEGA til maj.  
  
**Oversete postrock-veteraner er tilbage**  
Med albummet Eternal Bliss fra 2006 blev britiske **Yndi Halda** udnævnt som Europas modstykke til Godspeed You! Black Emperor, og forventningerne til bandet var tårnhøje. Disse blev indfriet med energiske og hjerteskærende liveshows, der i den grad berettigede sammenligningerne. Alligevel skulle der gå 10 år, før en opfølger til debuten så dagens lys. Med *Under Summer* fra i år, beviser kvintetten, at klassisk post-rock stadig er aktuel og smukkere end nogensinde.  
  
**Sørgmodige dødshymner og gribende skønsang**  
**Emma Ruth Rundle** er lige nu aktuel med Albummet *Marked For Death*, som bl.a. fik en yderst varm modtagelse af Pitchfork. Med en baggrund i Marriages og Red Sparowes, er Emma Ruth Rundle en erfaren kvinde og stærk figur på den alternative, atmosfæriske rockscene. Med hendes solomateriale formår hun at kombinere det mørkeste fra menneskets sind, med håb og forløsning, i en særegen blanding, hvor inspiratorer som både David Lynch og Kate Bush momentvis kan spores.

**Kompromisløst og fandenivoldsk kaos**  
Gennem årene har **Oxbow** fået påklistret et hav af mærkater, alle berettigede og alle ligegyldige, hvis man vil prøve at forstå, hvad dette band egentlig handler om. Bandet der oprindeligt er fra London, men nu bosiddende i San Fransisco, har en udgivelseshistorik, der strækker sig helt tilbage til 1989 og har siden da leveret 6 albums, en række ep’er og flere live-albums. Oxbow har etableret sig som et af avantgarde-rockens monstre, der med Niko Wenners ustyrlige kompositioner og produktioner, samt forsanger Eugene S. Robinsons excentriske og halvmaniske fremtoning, både visuelt og auditivt kalder til messe med det mørke og uforudsigelige.

**Sydeuropæisk musikalsk ekvilibrisme**  
De sidste to offentliggørelser i denne omgang, appellerer i høj grad til de af os, der sætter det tekniske, skæve taktarter og musikalsk håndværk i højsædet**. Valerian Swing** fra Correggio nær Carpi i Italien, spiller højoktan math-rock, med klare afstikkere til 70’ernes metal og prog-scene. Overdreven musikalsk forståelse og formåen gør et hvert møde med dette band til stærk oplevelse. Uden tvivl en gemt perle i årets program. Fra Madrid, kommer post-rockerne **Toundra**, der med et uhørt godt øre for tunge guitarriffs lægger sig i samme boldgade som Neurosis og Pelican. Herudover formår bandet at snige utraditionelle elementer, bl.a. fra flamencoen, ind hist og her, hvilket skaber et forfriskende bud på moderne post-rock og metal.

**Flere navne og offentliggørelser over de kommende måneder**Over de næste måneder vil vi løbende offentliggøre flere acts, talks og andre aktiviteter, som vil foregå under A Colossal Weekend 2017. Der er så meget i støbeskeen, og vi glæder os til at dele det fulde program med jer!

**Billetter i salg nu**

A Colossal Weekend strækker sig over to dage og foregår på flere scener i VEGA. Der vil være flere billettyper til salg – Både partoutbilletter og endagsbilletter. Partoutbilletterne er indtil videre de eneste, som er sat i salg. Bemærk, der være et begrænset antal partout-billetter.  
  
Partout-billetterne gælder til begge dage samt ALLE scener, og koster 550 kr. + gebyr. Disse er til salg nu via. Ticketmaster.  
  
Når det endelige program er offentliggjort, vil der også komme endagsbilletter i salg. Pga. kapacitetsforskellen mellem de forskellige venues vil endagsbilletterne derfor gælde til ca. halvdelen af programmet for de enkelte dage.

**Fakta om A Colossal Weekend**:

Fredag den 5. maj og lørdag den 6. maj  
VEGA, Enghavevej 40, 1674 København V

Billetpris – Partoutbillet 550 kr. + gebyr  
Billetsalget er startet via vega.dk og Ticketmaster.